# **ننګرهار د شاتو د تولید په برخه کې مخکښ ولایت**

ننګرهار د افغانستان ختيځ کې پروت ولایت دى، چې د سمندر له سطحې څخه يې لوړوالى ۵۹۹ متره او پراخوالى يې ۷۹۱۶ كيلومتره مربع او مرکز يې د جلال اباد ښار دی. یاد ولایت ۲۲ ولسوالۍ لري؛ اچين، بټي کوټ، چپرهار، هسکه مېنه، ښېوه، خوګياڼي، شېرزاد، پچيراګام، حصارک، کوټ، نازيان، سپين غر، غني خېل، ګوشته، مومندره، لعلپوره، بهسود، سره رود، دره نور، دوربابا، رودات او کامه یې ولسوالۍ دي.

ننګرهار ولايت، چې د تاريخي ځانګړنو، اوبو او هوا (اقليم)، مېوو، حاصلاتو او طبيعي مناظرو له امله يې د هېوادوالو پاملرنه ځان ته را اړولې ده، د شمال له خوا څخه يې يو څه برخه د کونړونو او يو څه يې په لغمان ولايت پورې نښتې ده، د لوېديځ له خوا په کابل او لوګر ولايتونو پورې تړلې او د سوېل خواته يې سپين غر له پکتيا او کوزې پښتونخوا څخه بېلوي.

د ننګرهار ولايت ختيځه او سوېل ختيځه خوا له ډېورنډ کرښې سره ګډه پوله لري. د ننګرهار د تودوخې منځنۍ كچه په اوړي کې تر ۴۵ سانتي ګرېډ او په ژمي كې تر مثبت ۲ سانتي ګرېډ پورې رسېږي، په ژمي كې يې د اورښت كچه تر ۲۴۲- ۳۹۰ ملي مترو پورې رسېږي.

د ننګرهار له خوګياڼو، حصارك، سپين غر او كشمونډ غر پرته په معمول ډول د ننګرهار په نورو سيمو كې واوره نه وري، د نوموړو سيمو هوا په دوبي كې معتدله او د نورو سيمو هوا معمولاً توده وي.

له ننګرهاره د غرونو لړۍ راتاو ده، شمال لور ته يې د هندوكش د غره هغه فرعي لړۍ، چې د پردم له غاښي راپېلېږي او په ګمبيري دښتې پاى ته رسېږي. سوېل لور ته يې د سپين غر لړۍ، لوېديځ لور ته يې د تور غر لړۍ او ختيځ لور ته يې د كامې، ګوشتې، لالپورې او له ډېورنډ كرښې ورهاخوا د مومندو په سيمه کې د هندوكش هغه فرعي لړۍ پرته ده، چې د ختيځ نورستان د دېوانه بابا په ختيځ كې د دورا له غاښي راپېلېږي او تر لواړګي پورې غځېږي.

سپين غر د ننګرهار تر ټولو مشهور اقتصادي غر دى، چې د ننګرهار په سوېل ختيځ كې پروت دى. سپين غر لوګر ولايت او د کوزې پښتونخوا «تېرا» سيمه له ننګرهار څخه بېلوي. همدارنګه تورغر د ننګرهار دويم ستر غر دى، چې د ننګرهار لوېديځ لور ته له درونټې پيل او د كابل تر ختيځ پورې رسېږي.

ننګرهار له سره روده پرته نور سيندونه نه لري. سره رود د سپين غر له غوربند غاښي څخه سرچېنه اخلي او د خپل بهير په اوږدو كې ورسره له ښي لوري د وزيرو خوړ، د حصارك، ماماخېلو او مركي خېلو خوړونه په فتح اباد كې يو ځاى کېږي. سره رود له غوربنده مخ په شمال بهېږي او تر درونټې لږ وركوز له كابل سيند سره، چې د درونټې له برېښنا بند څخه ننګرهار ته ورتويېږي يو ځاى کېږي. د کونړ سيند يواځې د کوز کونړ، كامې، ګوشتې او لالپورې ولسواليو اوبیزې ځمكې خړوبوي.

په ننګرهار کې د اوبو لوى بند درونټه ده، چې شاوخوا درې مېګاواټه برېښنا يې توليد کړې ده، دغه بند لسګونه کاله پخوا د يوې روسي کمپنۍ له لوري جوړه شوې ده، چې اوس هم فعاليت کوي. د زيړي بابا بند چې په ښېوې ولسوالۍ کې موجود دى، دغه بند د کوزکونړ ولسوالۍ په زرګونو جرېبه ځمکه خړوبه کړې ده.

دا چې ننګرهار يو له سمسورو ولايتونو څخه دى، نو ډېرى خلک يې په کرنه او مالدارۍ بوخت دي، په ډېری ولسواليو کې يې اوبه پرېمانه دي په دې ولایت کې: « بادرنګ، روميان، پياز، تورۍ، بېنډۍ، کدو، ګلپي، مولۍ، الو، کچالو، غنم، وريجې، جوار، ږدن، وربشې او داسې نور کرنیز توکي کرل کیږي.» ددې ترڅنګ په دغه ولايت کې د سټروسو کورنۍ ښه حاصل ورکوي، چې د ننګرهار د ناوې پراختيا پروژه يې ښه بېلګه ده. ددې ولایت د ۱۳۹۷ یم کال د سټروسو حاصل، چې په کې لیمو، نارنج اومالټې شامل دي ۱۰ زره ټنو ته رسیږي. د ننګرهار د سټروسو ډېری بڼونه ددې ولایت په خېوې، کامې، ګوشتې، شیرزاد، بهسود، کوټ، اچین، خوګیاڼي، رودات، دره نور ولسوالیو او د جلال اباد په ښارکې شتون لري.

همدارنګه په دغه ولايت کې هندواڼې، انګور، زردالو، شفتالو، الوچې، امروت، خټکي او داسې نور ښه توليدات لري او په وچو مېوو کې جلغوزي، بادام، چهارمغر او داسې نور لري.

ننګرهار کې مالدارۍ هم مخ پر وده روانه ده، په دې ولایت کې د چرګانو روزنې دوه زره او ۲۵۰ فارمونه فعالیت لري، چې له دغو فارمنو څخه د ورځې ۴۶ زره او ۷۱۰ ټنه غوښه او ۳۷۱ زره هګۍ تولیدیږي؛ ترڅنګ یې په دې ولایت کې د غواساتنې ۲۵ خصوصي فارمونه هم شتون لري، چې د ورځې درې زره او ۵۲ لیټره شیدې بازار ته وړاندې کوي. د یادو فارمونو ترڅنګ په دې ولایت کې د کبانو ۹۲ فارمونه هم شتون لري.

خو ننګرهار د شاتو د تولید په برخه کې مخکښ ولایت دی. په دې ولایت کې د شاتو مچیو ۳۶۰ فارمونه شتون لري، چې د کال څه باندې ۲۰۰ټنه شات تولیدوي. په ۱۳۹۷ یم کال کې ددې ولایت د شاتو تولیدات ۱۵۰ ټنه زیاته شوې وه، چې له شته فارمونو څخه یې ۳۵۰ ټنه شات تولید او بازار ته عرضه شو.

د ننګرهار د شاتو مچیو په فارمونو کې له ۲۲ تر ۳۰ ډوله د شاتو مچی شتون لري، چې له دغو فارمونو څخه په ۱۳۹۷ یم کال کې ۳۵۰ ټنه شات بازار ته وړاندې شوي دي.

په ننګرهار کې په داسې حال کې د شاتو په تولید کې زیاتوالی راغلې ده، چې د کرنې وزارت له خوا ددې ولایت له بېوزله کورنیو سره د شاتومچیو د روزنې وړیا مرستې وشوې. د دغو مرستو څخه د کرنې وزارت موخه د شاتو د تولید د کچې د زیاتولو ترڅنګ د کورنیو اقتصادي وده او د دوی په اقتصادي وده کې دوامداره مرسته ده.